《丙戌重九用东坡丙子重九韵 其一》
清代·张佩纶

亲友望我归，我归固无家。茱萸遍朝士，何必手得花。

茶香足当酒，半銙通犀窊。野果亦可口，不辨橘柚柤。

堂堂白日去，迅如赴壑蛇。杜陵老未达，登台动咨嗟。

君看田间饮，年丰话桑麻。或有临江阁，孤鹜飞落霞。

斯世同一醉，秋心浩无涯。横风吹雁过，万树栖昏鸦。

作者简介：（1848—1903）直隶丰润人，字幼樵，一字绳庵，又字篑斋。同治十年进士，擢侍讲。光绪间官侍讲学士，署左都副御史。以纠弹大臣名著一时。中法战争期间会办福建军务，马尾之役，以戒备不严，舰队、船厂被毁，乃逃避乡间。褫职戍边。后释还，入李鸿章幕。佐办庚子议和。旋称疾不出。有《涧于集》、《涧于日记》。